Document ID: 32005D0618

KOMMISSIONENS BESLUTNING
af 18. august 2005
om ændring af Europa-Parlamentets og Rådets direktiv 2002/95/EF med henblik på at fastsætte de maksimale koncentrationsværdier for visse farlige stoffer i elektrisk og elektronisk udstyr
(meddelt under nummer K(2005) 3143)
(2005/618/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2002/95/EF af 27. januar 2003 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
ud fra følgende betragtninger:
(1)
Da det er klart, at det i nogle tilfælde er umuligt helt at undgå tungmetaller og bromerede flammehæmmere, bør der tolereres visse koncentrationsværdier af bly, kviksølv, cadmium, hexavalent chrom, polybromerede biphenyler (PBB) og polybromerede diphenylethere (PBDE) i materialer.
(2)
De foreslåede maksimale koncentrationsværdier er baseret på den gældende EF-lovgivning om kemikalier, og de anses for at være de mest hensigtsmæssige til at opnå en høj grad af beskyttelse.
(3)
Kommissionen har i overensstemmelse med artikel 5, stk. 2, hørt producenterne af elektrisk og elektronisk udstyr, genvindingsvirksomheder, behandlingsvirksomheder, miljøorganisationer og arbejdstager- og forbrugersammenslutninger og har fremsendt deres udtalelser til det udvalg, der er nedsat i henhold til artikel 18 i Rådets direktiv 75/442/EØF af 15. juli 1975 om affald (2).
(4)
Kommissionen forelagde den 10. juni 2004 foranstaltningerne i denne beslutning til afstemning i det udvalg, der er nedsat i henhold til artikel 18 i direktiv 75/442/EØF. Der var intet kvalificeret flertal for foranstaltningerne. Derfor blev et udkast fremsendt til Rådets beslutning den 23. september 2004, jf. proceduren i artikel 18 i direktiv 75/442/EØF. Da Rådet ved udgangen af den frist, der er fastsat i artikel 7, stk. 2, i direktiv 2002/95/EF, hverken havde vedtaget de foreslåede foranstaltninger eller tilkendegivet sin modstand mod dem, jf. artikel 5, stk. 6, i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (3), bør foranstaltningerne vedtages af Kommissionen -
VEDTAGET FØLGENDE BESLUTNING:
Artikel 1
Følgende note indsættes i bilaget til direktiv 2002/95/EF:
»Ved anvendelsen af artikel 5, stk. 1, litra a), tolereres et maksimalt indhold af bly, kviksølv, hexavalent chrom, polybromerede biphenyler (PBB) og polybromerede diphenylethere (PBDE) i homogene materialer på 0,1 vægtprocent og et indhold af cadmium i homogene materialer på 0,01 vægtprocent«.
Artikel 2
Denne beslutning anvendes fra 1. juli 2006.
Artikel 3
Denne beslutning er rettet til medlemsstaterne.
Udfærdiget i Bruxelles, den 18. august 2005.

Labels: 3
1
20